**ЗАКОН ЗА ГЕОДЕТСКА ДЕЈНОСТ**

**I.ОПШТИ ОДРЕДБИ**

**Предмет на уредување**

**Член 1**

Со овој закон се уредува вршењето на геодетската дејност и геодетските работи на овластените геодетски субјекти, условите за вршење геодетска дејност, надлежностите, јавните овластувања на овластен геодет, стручниот испит и стручното усовршување, издавањето и одземањето на лиценца за вршење геодетски работи, организацијата и работењето на Геодетската комора на Република Северна Македонија, надзорот над работењето на овластените геодетски субјекти, како и други прашања кои се однесуваат на вршењето на геодетската дејност.

**Значења на поимите**

**Член 2**

Одделни поими употребени во овој закон го имаат следново значење:

1**.„Геодетска дејност“** е вршење на геодетски работи за потребите на службените евиденции во надлежност на Агенцијата за катастар на недвижности (во натамошен текст Агенцијата) и геодетски работи за инжинерски, технички и други намени, на начин и под услови уредени со закон;

2.„**Геодетски работи за потребите на службените евиденции во надлежност на Агенцијата**“се геодетски работи кои се од влијание на просторните податоци како дел од Геодетско катастарскиот информационен систем (во натамошен текст ГКИС), другите регистри и службени евиденции кои се во надлежност на Агенцијата, а кои вклучуваат спроведување на теренски геодетски мерења, обработка на податоци и изготвување на техничка документација поврзана со: основните геодетски работи, премер во функција на катастар на недвижности, катастарско класирање, топографскиот премер, премерот на државната граница, кои се вршат во согласност со Законот за премер, катастар на недвижности и регистри (во натамошен текст ЗПКНР);

3**.„Геодетски работи за инжинерски, технички и други намени“** се геодетски работи кои вклучуваат спроведување на теренски геодетски мерења, обработка на податоци и изготвување на геодетски елаборати/проекти за потребите на: урбанистичкото планирање, уредување на градежно земјиште, градењето објекти, земјоделството, уредување на земјоделско земјиште (консолидација), шумарството, заштитата на животната средина, заштитата на културното наследство, рударството, геологијата, хидрографијата, инженерството, сообраќајот, научно-истражувачката дејност, решавање на имотно-правни работи, судството и во други области во кои се користат геопросторни податоци, а се вршат во согласност со посебните прописи;

4.„**Инжинерско-технички области“** се: просторно и урбанистичко планирање, градежништво, архитектура, сообраќај, рударство, енергетика, земјоделство, водостопанство, шумарство, геологија и други области;

 5.**„Геодетски работи во инжинерско техничките области“** се: изработка на геодетска техничка документација за потребите на разни видови проекти во инжинерско-техничките области, геодетско мерење во текот на реализација на проектот, геодетско мерење на изведените состојби, геодетско мерење со цел следење на земјиштето, исколчување и следење на објектот во текот на градбата и употребата, вршење и техничка контрола над вршењето геодетски работи во инжинерско-техничките области за кои е предвидена изработка на техничка документација;

6**.„Геодетски елаборат“** е геодетско-техничка документација за извршените основни геодетски работи, премерот на недвижностите во функција на запишување на катастарот на недвижности и во функција на одржувањето на државната граница на Република Северна Македонија, геодетските работи за инжинерски, технички и други намени и геодетските работи во функција на изготвување на топографските карти

7**.„Геодетски проект“** е геодетско техничка документација за извршени геодетски работи во техничко инженерските области за кои согласно закон се бара изготвување проект.

8**.„Овластен геодетски субјект“** е трговец поединец овластен геодет или трговско друштво за геодетски работи кое поседува лиценца за вршење геодетски работи;

9.**„Овластен геодет“** е лице кое има положено државен геодетски испит и стекнато овластување за вршење геодетски работи;

10**.„Државен геодетски испит“** е испит кој се спроведува заради оценување на потребното стручно знаење за вршење геодетски работи за кој се издава уверение од Агенцијата;

11.„**Овластување за вршење геодетски работи“** е јавно овластување издадено од страна на Комората, врз основа на кое лице со положен државен геодетски испит и други услови пропишани со овој закон може да врши геодетска дејност;

12**.„Лиценца за вршење геодетски работи“** (во натамошниот текст: лиценца) е јавно овластување издадено од Агенцијата врз основа на кое овластениот геодетски субјект се стекнува со овластување за работа и вршење на геодетски работи пропишани со овој закон;

13**.„Именик на овластени геодети“** е евиденција во која се содржани податоците за издадените овластувања за вршење на геодетски работи на овластени геодети;

14.**„Именик на овластени геодетски субјекти“** е евиденција во која се содржани податоците за овластените геодетски субјекти на територијата на Република Северна Македонија;

15.„**Геодетска комора на Република Северна Македонија“** е професионално коморско здружениe во кое задолжитено членуваат овластените геодетски субјекти во Република Северна Македонија основано со овој закон (во натамошниот текст: Комората) и

16.„**Странка“** е физичко или правно лице на чие барање се вршат геодетските работи.

**Вршење на геодетската дејност**

**како дејност од јавен интерес**

**Член 3**

(1)Вршењето на геодетската дејност е од јавен интерес.

(2)Геодетската дејност ја вршат Агенцијата и овластените геодетски субјекти согласно овој закон и други прописи.

(3)Геодетската дејност и геодетските работи за потребите на службените евиденции ги врши Агенцијата согласно Законот за премер, катастар на недвижности и регистри.

(4)Геодетската дејност и геодетски работи во смисла на овој законги вршат овластените геодети во форма на овластени геодетски субјекти со пренесени јавни овластувања, под услови и на начин определени со закон, правилата и стандардите на геодетската струка.

**Основни начела**

**Член 4**

Овластените геодетски субјекти и овластените геодети при вршењето на геодетската дејност, се должни да се придржуваат кон начелата на:

- законитост,

- стручност,

- професионалност,

- самостојност,

- непристрасност,

- ефикасност,

- совесност и чесност.

**Слободен избор на овластен геодетски субјект**

**Член 5**

(1)Странките се слободни во изборот на овластениот геодетски субјект за вршење на геодетски работи на територијата на Република Северна Македонија.

(2)Овластените геодетски субјекти се должни да го почитуваат правото на слободен избор и да се воздржат од сите постапки со кои би се ограничило тоа право.

**Соодветна примена на други прописи**

**Член 6**

(1)За се што не е предвидено со овој закон при вршењето на геодетските работи од страна на овластените геодетски субјекти соодветно се применуваат одредбите од ЗПКНР.

(2)За се што не е предвидено во овој закон во врска со водењето на управните постапки се применуваат одредбите од Законот за општа управна постапка.

(3)За се што не е предвидено со овој закон за формите на овластените геодетски субјекти се применуваат одредбите од Законот за трговските друштва.

**II. ВРШЕЊЕ НА ГЕОДЕТСКИ РАБОТИ**

**Прв дел**

**Вршење на геодетски работи, техничка документација и стручен надзор**

**Вршење на геодетски работи**

**Член 7**

Под геодетски работи кои ги вршат овластените геодетски субјекти се подразбираат:

1)изготвување на техничка документација и стручен надзор над вршењето на геодетските работи за кои е предвидено изработување на главен проект;

2)геодетски работи за кои е предвидено изработка на главен проект;

3)геодетски работи на одржување на катастарот на недвижности и

4)геодетски работи и изготвување на геодетска документација во инжинерско-техничките области.

**Видови и форма на техничка документација**

**Член 8**

(1)Изготвување на техничка документација се врши во форма на:

- геодетски проект и/или

- геодетски елаборат.

(2)Геодетскиот проект за геодетските работи за потребите на службените евиденции во надлежност на Агенцијата, како и за инжинерски, технички и други намени, може да бидат во форма на идеен и главен проект и се изготвуваат во согласност со овој и друг закон.

(3)Геодетски елаборат се изработува на начин и форма прoпишана со ЗПКНР.

**Идеен геодетски проект**

**Член 9**

(1)Идеен геодетски проект е проект со кој се одредува просторната локација на геодетските работи, техничко-технолошката концепција на вршење на работите, обемот, динамиката и ориентационата (приближната) вредност на работите.

(2)Идеен геодетски проект изработува Агенцијата за потребите на службените евиденции или овластен геодетски субјект на барање на странката врз основа на зададена проектна задача во областите за кои се изработува главен проект.

**Главен геодетски проект**

**Член 10**

(1)Главен геодетски проект се изготвува за потребите на разни видови проекти во инжинерско-техничките области и други намени уредени со закон.

(2)Главен геодетски проект изработува Агенцијата за потребите на службените евиденции или овластен геодетски субјект врз основ на идеен проект или зададена проектна задача кои ги обезбедува и заверува инвеститорот.

(3)Формата и содржината на идејниот и главниот геодетски проект и геодетскиот елаборат ги пропишува Агенцијата.

**Стручна и техничка контрола на проектот**

**Член 11**

(1)Идејниот и главниот геодетски проект за потребите на службените евиденции на Агенцијата, подлежи на стручна и техничка контрола, како и на одобрување од страна на комисија формирана од Агенцијата.

(2)Идејниот и главниот геодетски проект за инжинерски, технички и други намени, подлежат на стручна и техничка контрола согласно посебните прописи.

**Стручен надзор**

**Член 12**

(1) Стручен надзор е надзор над вршењето на работите за кои со закон е предвидено изработка на главен проект и опфаќа:

-контрола дали изведувањето на работите се врши според техничката документација;

-контрола и проверка на квалитетот на изведување на сите видови работи и

-контрола на примената на прописите, стандардите и техничките нормативи.

(2)Стручниот надзор над вршењето на геодетските работи во основните геодетски работи, премер на недвижности, востановувањето и одржувањето на катастарот на недвижности и топографско-картографската дејност ја врши Агенцијата во согласност со овој закон и други прописи.

(3)Стручниот надзор над геодетските работи за инжинерски, технички и други намени го одредува инвеститорот, а може да го врши овластен геодетски субјект со соодветно овластување.

(4)Овластен геодетски субјект не може да врши стручен надзор над работи кои ги изведува.

**Втор дел**

**1.Овластени геодетски субјекти**

**како вршители на геодетски работи**

**Член 13**

Геодетските работи уредени со овој закон како пренесени јавни овластувања ги вршат овластените геодетски субјекти под услови и на начин пропишани со овој закон.

**Овластен геодет и соработници**

**Член 14**

(1)Геодетските работи кај овластените геодетски субјекти ги врши овластен геодет под услови и на начин пропишани со овој закон.

(2)Во вршењето на геодетските работи може да учествуваат и геодетски стручен соработник, геодетски соработник и геодетски приправник, а точноста и законитоста на извршените геодетски работи ја потврдува овластениот геодетски субјект со свој потпис и печат.

**Овластен геодет**

**Член 15**

**(**1)Овластен геодет е лице кое има завршено VII/1 степен студии по геодезија - инжинер по геодезија или лице кое има стекнато 300 кредити според Европскиот кредит трансфер систем од областа на геодезијата - магистер по геодезија, кое положило државен геодетски испит и се стекнало со овластување за вршење геодетски работи.

(2)Овластениот геодет врши работи на регулирана професија и стручно и самостојно постапува во вршењето на геодетските работи.

**Геодетски стручен соработник**

**Член 16**

(1)Геодетски стручен соработник е лице кое има завршено VII/1 степен студии по геодезија или лице кое има стекнато најмалку 180 кредити според ЕКТС- инжинер по геодезија и засновало работен однос кај овластениот геодетски субјект.

(2)Геодетскиот стручен соработник врши геодетски работи под контрола и надзор на овластениот геодет и не смее да потпишува геодетски проекти, геодетски елаборати и други акти во име на овластениот геодет.

**Геодетски соработник**

 **Член 17**

(1)Геодетски соработник е лице кое се стекнало со средно стручно образование за геодетски техничар и засновало работен однос кај овластениот геодетски субјект.

(2)Геодетскиот соработник врши технички геодетски работи под контрола на овластениот геодет.

**Геодетски приправник**

**Член 18**

(1)Геодетски приправник е лице кое има стекнато 180 кредити според ЕКТС- инжинер по геодезија или 300 кредити според ЕКТС – магистер по геодезија кое извршува волонтерски работи кај овластениот геодетски субјект.

(2)Геодетскиот приправник на работа кај овластениот геодетски субјект, стручно се оспособува за вршење геодетски работи и за полагање на државен геодетски испит. Овластениот геодет е должен да го следи и помага стручното оспособување на приправникот.

(3) Времето поминато како геодетски приправник се засметува во времето потребно за полагање државен геодетски испит.

**Задолжителен упис во евиденцијата на Комората**

**Член 19**

(1)Геодетскиот стручен соработник, соработник и приправник се запишуваат во евиденцијата на Комората врз основа на пријава од страна на овластениот геодетски субјект, со приложување на доказ дека се во заснован работен однос или се на стручно оспособување за работа без заснован работен однос.

(2)Против решението со кое се одлучува за уписот во евиденцијата на Комората е дозволена жалба за која одлучува Управниот одбор на Комората.

(3)Уписот во евиденцијата на геодетски стручни соработници, соработници и приправници се уредува со акт донесен од страна на УО на Комората.

**Право на пристап до недвижностите**

**Член 20**

(1)Овластениот геодет, геодетски стручен соработник, соработник и приправник имаат право на пристап во вршењето на геодетските теренски работи на недвижностите со цел прибирање на неопходните податоци.

(2)Носителите на правото на недвижноста, во зависност од видот на геодетските работи треба да бидат благовремено известени за потребата од пристапот на недвижноста. Известувањето може да биде доставено по електронски или писмен пат.

(3)Носителот на правото на недвижноста е должен на овластените лица за вршење геодетски работи да им овозможи непречен пристап за вршење на геодетските работи.

(4)По исклучок, ако во текот на вршењето на геодетските работи се појави потреба за пристап на парцела или во зграда, носителот на правото на недвижност може да се извести дополнително, по завршувањето на работите.

(5)Во случај на попречување во вршењето на геодетските работи, овластениот геодет може да побара заштита од Министерството за внатрешни работи.

**Геодетска легитимација**

**Член 21**

(1)Овластениот геодет, геодетскиот стручен соработник и соработникот, статусот и овластувања пред надлежните органи и носитителите на правата на недвижностите ги докажуваат со геодетска легитимација издадена од Комората.

(2)Лицата од ставот (1) на овој член се должни да ја покажат геодетската легитимација:

-пред носителите на правата на недвижностите,

-при влез на недвижност заради вршење геодетски работи и

-пред службени лица кои вршат надзор.

(3)Со одземањето на овластувањето или престанокот на работниот однос лицата од ставот (1) на овој член се должни легитимацијата да ја вратат на Комората.

(4)Формата, содржината и начинот на издавање на геодетската легитимација поблиску се определува со акт на УО на Комората.

**Забрана за друго професионално вработување**

**Член 22**

Овластениот геодет вработен кај овластен геодетски субјект не смее да има друго професионално вработување во некој државен орган, јавно претпријатие, фонд, биро, агенција, трговско друштво или друг правен субјект.

**Забрана на нелојална конкуренција**

**Член 23**

(1)Овластениот геодет не смее со странка да договара и наплати надомест спротивно на тарифата за вршење на геодетски работи, освен во случаите предвидени со закон.

(2)Секој граѓанин како и овластен геодетски субјект кој има такви сознанија е должен да ги пријави во Агенцијата, Комората и другите надлежни органи.

**Конфликт на интереси и изземање**

**Член 24**

 Овластениот геодет не може да врши геодетски работи во конкретен предмет, ако:

- е странка, законски застапник или полномошник на странката, ако со странката е во однос на сосопственик, солидарен должник, или регресен должник, или ако бил сослушан како сведок или вештак, или учествувал во донесувањето на судската или пак одлуката на друг орган,

- странката, законскиот застапник, или полномошникот на странката му е роднина во крвно сродство во права линија до кој и да е степен, а во странична линија до четврти степен, или му е брачен или вонбрачен другар, или роднина по сватовство до втор степен, без оглед дали бракот престанал или не,

- е старател, посвоител, посвоеник, (хранител или чуваник на странката), на нејзин законски застапник или полномошник .

**Барање за изземање**

**Член 25**

(1)По барањето на странката за изземање на овластениот геодет одлучува Претседателот на Комората со решение, во рок од три дена од поднесување на барањето. Доколку барањето за изземање се однесува на Претседателот на Комората, одлучува Управниот одбор на Комората во рок од три дена од приемот на барањето.

(2)Против решението за изземање незадоволната страна има право на жалба во рок од 8 дена од денот на приемот до УО на Комората.

(3)Со донесување на решение за изземање, извршените геодетски работи и техничката документација доколку била изготвена од овластениот геодет кој е изземен, се ништовни и не произведуваат правно дејство.

**Задолжително пријавување на корупција**

**Член 26**

(1) Овластениот геодет кој при вршењето на геодетските работи ќе дојде до сознание за корупција должен е да го одбие преземањето на дејствието, а случајот веднаш да го пријави на надлежните органи.

(2) Обврската предвидена со ставот (1) од овој член се однесува и на вработените лица кај овластениот геодетски субјект.

**Постапување со класифицирани информации**

**и лични податоци**

**Член 27**

(1)Овластениот геодет е должен да ја чува класифицираната информација со соодветен степен на тајност која ја дознале во текот на вршењето на геодетските работи согласно со Законот за класифицирани информации, како и да ја почитува заштитата на личните податоци согласно Законот за заштита на лични податоци.

(2) Обврската предвидена со ставот (1) од овој член се однесува и на вработените лица кај овластениот геодетски субјект.

**2. Услови за вршење на геодетска дејност**

**Организациски форми на овластени геодетски субјекти**

**за вршење геодетски работи**

**Член 28**

Овластениот геодет вршењето на геодетските работи пропишани со овој закон може да го остварува во една од законски предвидените форми на овластени геодетски субјекти:

- трговец поединец овластен геодет или

- трговско друштво за геодетски работи.

**Општи услови за вршење геодетска дејност**

**за овластените геодетски субјекти**

**Член 29**

(1)Овластените геодетски субјекти за да можат да ги вршат геодетските работи предвидени со овој закон треба да ги исполнат следниве општи услови:

-да се регистрирани во Трговскиот регистар при Централниот регистар на Република Северна Македонија со претежна дејност вршење геодетски работи;

-во називот да не го содржат зборот катастар;

-да се осигурени од одговорност за штета;

-да имаат лиценциран софтвер за изработка на геодетски елаборати во сопственост на Агенцијата;

-да имаат геодетската опрема (во сопственост или закуп) и

-да имаат лиценца за вршење на геодетски работи.

(2)Овластените геодетски субјекти геодетските работи ги вршат на целата територија на Република Северна Македонија.

**Посебни услови за вршење на одредени геодетски работи**

**Член 30**

(1)За изготвување на техничка документација и стручен надзор над вршењето на геодетски работи, за кои со закон е предвидена изработка на главен проект, овластениот геодетски субјект треба да има Лиценца А за вршење геодетски работи.

(2)За вршење на геодетски работи за кои не се потребни условите од ставот (1) на овој член за изработка на геодетски подлоги во инжинерско-техничките области за градби од прва и втора категорија, за вршење на геодетски работи во одржувањето на катастарот на недвижности и реализација на проекти за геодетско одбележување во областа на урбанистичкото планирање и други работи, овластениот геодетски субјект треба да има Лиценца Б за вршење геодетски работи.

(3)Овластениот геодетски субјект кој има Лиценца А може да ги врши геодетските работи за кои согласно закон се бара Лиценца Б.

**Геодетска канцеларија**

**Член 31**

(1) Канцелариските работи поврзани со вршењето на геодетската дејност и приемот на странките овластениот геодетски субјект ги остварува во геодетската канцеларија.

(2) На објектотот во која се наоѓа геодетската канцеларија, на видливо место мора да биде истакната фирма на овластениот геодетски субјект.

(3) Геодетската канцеларија мора да биде со соодветна површина, уредена и опремена во согласност со потребите за ефикасно и соодветно вршење на геодетските работи.

(4) Поблиските услови за просторот, опремата и фирмата на геодетската канцеларија ги пропишува Агенцијата.

**Заедничка геодетска канцеларија**

**Член 32**

(1)Два или повеќе овластени геодетски субјекти може да го организираат своето работење во заедничка канцеларија. Секој од нив ќе ја врши геодетската дејност и работите предвидени со овој закон одвоено и на своја одговорност, без едниот да одговара за постапките на другиот.

(2)Овластените геодетски субјекти можат да користат заедничка канцеларија, од кои секој треба да има засебна работна просторија.

(3)Секој од овластените геодетски субјекти поединечно истакнува фирма.

**Основање на подружница**

**Член 33**

За вршење на геодетските работи предвидени со овој закон, трговските друштва за геодетски работи може да основаат подружници за вршење на геодетски работи.

**Услови за работа на подружница**

**Член 34**

Подружниците можат да започнат со работа доколку имаат вработено најмалку две лица од кои еден овластен геодет кој е вработен на неопределено време со полно работно време и потребни простории и опрема за извршување на геодетските работи.

**Примена на одредбите за издавање лиценца**

 **за вршење геодетски работи**

**Член 35**

(1)За исполнетоста на условите за основање и работа на подружница аналогно се применуваат одредбите за издавање лиценца за вршење геодетски работи и за геодетска канцеларија.

(2)Врз основа на решението донесено од Агенцијата, подружницата се запишува во Именикот на овластени геодетски субјекти.

**Службен печат и штембил**

**Член 36**

Овластениот геодетски субјект има службен печат и штембил со кои ги заверува геодетските проекти и геодетски елаборати и другите акти кои ги изготвил во вршењето на геодетските работи.

**Заштита на геодетската канцеларија**

 **Член 37**

(1)Во геодетската канцеларија не може да се врши претрес без одлука на јавен обвинител или суд што ја води постапката.

(2)Геодетската канцеларија е место коешто е заштитено од надлежните органи за одржување на јавниот ред и мир.

**3. Осигурување од одговорност за штета**

**Задолжително осигурување од одговорност за штета**

**Член 38**

Овластениот геодетски субјект е должен пред да започне со работа да се осигура од одговорност за штета која би можел со вршењето на геодетските работи да им ја причини на нарачателот или трети лица.

**Одговорност за штета причинета на нарачателот и трети лица**

**Член 39**

(1)Овластениот геодетски субјект одговара за штета што ќе им ја причинат овластениот геодет и другите вработени лица при вршењето на геодетските работи на нарачателот на услугата, на носителотот на правото на недвижност, како и на трети лица согласно одредбите на овој закон и Законот за облигационите односи.

(2)Причинетата штета се утврдува договорно или во парнична постапка.

(3)Овластениот геодетски субјект во случај на утврдување на вина кај овластениот геодет или вработените лица има право на регрес.

**Исклучување на одговорноста за штета**

**Член 40**

Одговорноста за штета се исклучува под услови предвидени со закон и доколку геодетските стручни работи се извршени во согласност со законските прописи, правилата и стандардите на геодетската струка.

**Висина на осигурување**

**Член 41**

Најнискиот износ на осигурувањето од одговорност за штета на овластениот геодетски субјект изнесува 60.000 евра за лиценца А и 30.000 евра за Лиценца Б, во денарска противвредност, според средниот курс на Народната банка на Република Северна Македонија на денот на склучувањето на договорот за осигурување.

**Осигурување на странско лице овластен геодетски субјект**

**Член 42**

На странско лице кое врши геодетски работи во Република Северна Македонија, согласно овој закон ќе му се признае склучениот договор за осигурување во државата членка на Европската Унија во која има седиште или друга земја која не е членка на Европската Унија, врз основа на реципроцитет, доколку осигуреникот е покриен најмалку со износот на осигурување пропишан со овој закон, под услов осигурувањето да ја покрива штетата причинета во Република Северна Македонија.

**Должност за продолжување на осигурувањето**

**Член 43**

Овластените геодетски субјекти се должни уредно да го продолжуваат осигурувањето од одговорност. Примерок од договорот за осигурување, односно продолжување на осигурувањето овластените геодетски субјекти се должни да го достават до Агенцијата во рок од осум дена од денот на склучувањето, односно продолжувањето на договорот за осигурување.

**4. Лиценца за вршење геодетски работи**

**Член 44**

(1)Овластениот геодетски субјект за вршење на геодетските работи предвидени со овој закон, треба да има лиценца издадена од Агенцијата.

(2)Лиценцата се издава во рок од 15 дена од приемот на барањето, под услов на исполнетост на пропишаните услови со овој закон.

**Посебни услови за стекнување лиценца**

**Член 45**

(1)За стекнување лиценца, овластениот геодетски субјект, покрај општите услови уредени во член 29 од овој закон, треба да исполни и посебни услови и тоа:

- За стекнување на Лиценца А, овластениот геодетски субјект треба да имаат вработено најмалку 5 лица од геодетска струка вработени на неопределено време со полно работно време, од кои најмалку двајца овластени геодети од кои најмалку еден со овластување А и еден дипломиран правник;

- За стекнување на Лиценца Б, овластениот геодетски субјект треба да имаат вработено најмалку 2 лица од геодетска струка вработени на неопределено време со полно работно време, од кои најмалку еден овластен геодет со овластување Б,

- да ги исполнува потребните услови за простории и опрема за извршување на геодетските работи.

(2)Доколку овластениот геодетски субјект извршува работи од областа на катастарско класирање треба да имаат вработено или ангажирано и еден дипломиран инжинер агроном со три години работно искуство, а доколку извршува работи во функција за запишување во катастарот на недвижности треба да имаат вработено еден дипломиран правник со VII/1 степен правни студии или со 300 кредити според Европскиот кредит трансфер систем од областа на правни студии со три години работно искуство.

**Комисија за утврдување на исполнетоста на условите**

**за издавање лиценца**

**Член 46**

(1)За увидот во исполнетоста на условите предвидени со овој закон, Агенцијата формира Комисија од три члена, од кои двајца се именувани од директорот на Агенцијата и еден по предлог на Комората.

(2)Комисијата составува записник за извршениот увид за исполнетоста на условите пропишани со законот и во зависност од исполнетост на условите изготвува соодветно решение.

(3)Против решението може да се поднесе тужба за поведување на управен спор пред надлежен суд во рок од 30 дена од денот на прием на решението.

**Надоместок за лиценца**

**Член 47**

(1)За стекнувањето лиценца, овластениот геодетски субјект плаќа надоместок на Агенцијата.

(2)Висината на надоместокот за издавање на лиценца се утврдува во зависност од направените трошоци потребни за вршење на увид во исполнетоста на условите потребни за вршење на геодетските работи.

(3)Висината на надоместокот за издавање лиценца ја пропишува Агенцијата.

**Упис во Именикот на овластени геодетски субјекти**

**Член** **48**

(1)Издадените лиценци на овластените геодетски субјекти се запишуваат во Именикот на овластени геодетски субјекти што го води Агенцијата.

(2)Со издавањето на лиценцата и уписот во Именикот на овластени геодетски субјекти, овластениот геодетски субјект се стекнува со членството во Комората и правата и обврските кои произлегуваат од него.

(3)Податоците за издадените лиценци Агенцијата ги доставува до Комората заради евиденција на членството на овластените геодетски субјекти.

**Мирување на лиценца**

**Член 49**

 (1)Лиценцата на овластениот геодетски субјекти може да се стави во мирување:

-ако овластениот геодет е во притвор или на отслужување казна затвор до шест месец;

-ако му е изречена времена дисциплинска мерка забрана за вршење геодетски работи, за време траење на забраната;

-ако е привремено (оддалечен) суспендиран од вршењето на геодетските работи;

-ако има оправдан прекин на исполнетоста на општите услови за стекнување на лиценца предвидени со овој закон;

-ако овластениот геодет е избран или именуван на јавна функција и

-на барање на овластениот геодетски субјект во случај на постоење на оправдани причини (породилно отсуство, бременост и др.)

(2)Мирувањето на лиценцата трае се додека траат и причините заради кое лиценцата е ставена во мирување.

**Решение за мирување**

**Член 50**

(1)Решението за мирување и престанок на мирувањето на лиценцата за вршење геодетски работи го носи Агенцијата по службена должност или на барање на овластениот геодетски субјект и истото се запишува во Именикот на овластени геодетски субјекти.

(2)За време на мирувањето на овластениот геодетски субјект и подружницата им мируваат правата и обврските и истите не смеат да вршат геодетски работи.

(3)Против решението може да се поднесе тужба за поведување на управен спор пред надлежен суд во рок од 30 дена од денот на прием на решението.

**Престанок на лиценцата**

**Член 51**

Лиценцата престанува во случај:
- на бришење на овластениот геодетски субјект во Трговскиот регистар при Централниот регистар на Република Северна Македонија;

-на бришење на претежната дејност за вршење на геодетски работи во Централниот регистар на Република Северна Македонија;

-на барање на овластениот геодетски субјект;

- на реорганизација и ликвидација на овластениот геодетски субјект;

- на остварување на правото на пензија на трговец поединец овластен геодет;

- на смрт на трговецот поединец овластен геодет и

- утврден со закон и подзаконските прописи.

**Одземање на лиценца**

**Член 52**

 Лиценцата за вршење на геодетски работи, Агенцијата ја одзема во случај кога:

-на овластениот геодетски субјект му е изречена мерка забрана за вршење на геодетски работи;

-на овластениот геодетски субјект му е изречна дисциплинска мерка одземање на лиценцата;

- овластениот геодетски субјект не ги одржува исполнети условите за работа пропишани со овој закон;

~~-~~овластениот геодетски субјект не ја пријави промената на седиштето, називот односно друга промена која е од значење за неговата работа и

-овластениот геодетски субјект работи во спротивност со закон и подзаконските прописи.

**Решение за престанок или одземање лиценца**

**Член 53**

(1)За престанок или одземање на лиценцата Агенцијата донесува решение.

(2)Решението на Агенцијата со кое престанува или се одзема лиценцата за вршење на геодетски работи е конечно и извршно и против истото може да се поднесе тужба за поведување на управен спор пред надлежен суд во рок од 30 дена од денот на прием на решението.

**Последици од престанокот и одземање на лиценцата**

**Член 54**

(1)Со престанокот или одземање на лиценцата врз основа на конечно решение, овластениот геодетски субјект се брише од Именикот на овластени геодетски субјекти.

(2)Предметите на овластениот геодетски субјект на кој лиценцата за работа му престанала или е одземена, ги прераспределува Комората врз основа на правилник донесен од УО на Комората.

**Повторно добивање лиценца**

**Член 55**

(1)Овластениот геодетски субјект на кој лиценцата му престанала на негово барање или во случај на укинување на решението за одземање на деловната способност, може повторно да добие лиценца ако ги исполни условите предвидени со законот.

(2)Овластениот геодетски субјект на кој лиценцата му била одземена од причини предвидени со овој закон може да поднесе барање за добивање лиценца по истекот на три години по извршноста на решението.

(3)Одговорното лице кај овластениот геодетски субјект, не може во рок од 5 години да добие лиценца за овластен геодетски субјект.

**Подзаконски прописи**

**Член 56**

Начинот на издавање, мирување, одземање и престанок на лиценцата за вршење на геодетски работи, формата и содржината на образецот на лиценцата за вршење на геодетските работи, условите за простории и опрема потребни за извршување на геодетските работи, како и формата, содржината и начинот на запишување и водење на Именикот на овластените геодетски субјекти ги пропишува Агенцијата.

**Трет дел**

**Странски лица како овластени геодетски субјекти**

**Член 57**

Геодетски работи на територијата на Република Северна Македонија можат да вршат и странски лица под услови и на начин пропишани со овој закон и други прописи.

**Странски овластен геодет**

**Член 58**

(1)Странски овластен геодет, односно геодетски инженер со овластување, од држава членка на Европската унија може да врши геодетски работи на територијата на Република Северна Македонија, под исти услови како и домашен овластен геодет, доколку геодетските работи ги извршува согласно со одредбите на овој закон и другите прописи на Република Северна Македонија од областа на геодетските работи.

(2)Странски овластен геодет, односно геодетски инженер со овластување од друга држава која не е членка на Европската унија може да врши геодетски работи на територијата на Република Северна Македонија под услови на реципроцитет, доколку геодетските работи ги извршува согласно со одредбите на овој закон и другите прописи на Република Северна Македонија од областа на геодетските работи и овластувањето за вршење геодетски работи ќе му биде потврдено од страна на Комората со решение.

**Потврдување на странско овластување**

**Член 59**

(1)Потврдувањето на овластувањето за вршење геодетски работи (еквиваленција) го врши со решение Комисија за еквиваленција на геодетските овластувања основана од Управниот одбор на Комората, која утврдува дали геодетските овластувања на странско физичко лице соодветствуваат со овластувањата за вршење геодетски работи пропишани со овој закон.

(2)Странскиот овластен геодет, во прилог со барањето за потврдување на овластувањето за вршење на геодетски работи треба да достави:

-доказ за државјанство,

-уверение/доказ за неосудуваност

-доказ дека не му е изречена мерка на привремено, или трајно одземање на правото да ја врши геодетската професија,

-овластување за вршење геодетски работи во државата од која доаѓа и

-доказ за платен на доместок.

(3)За исполнетоста на условите за потврдување на овластување за вршење на геодетски работи и за видот на овластување за вршење на геодетски работи, Комисијата издава решение.

(4)Решението од ставот (3) е конечно и извршно и против истото може да се поднесе тужба за поведување на управен спор пред надлежен суд во рок од 30 дена од денот на прием на решението.

(5)Врз основа на решението за потврдување на овластување за вршење на геодетски работи, странскиот овластен геодет се запишува во Именикот на овластени геодети.

**Странско правно лице регистрирано за вршење геодетски работи**

**Член 60**

(1)Странско правно лице регистрирано за вршење на геодетски работи во држава членка на Европската унија, може да ги извршува геодетските работи предвидени со овој закон доколку ги исполнува условите за вршење на тие работи во земјата во која е регистрирано.

(2)Странско правно лице регистрирано за вршење на геодетски работи во држава која не е членка на Европската унија, може да ги извршува геодетски работи предвидени со овој закон доколку ги исполнува условите за вршење на тие работи во земјата во која е регистрирано под услови на реципроцитет.

(3)Странско правно лице, во прилог со барањето за потврдување на лиценцата, треба да достави:

-доказ за правото да врши геодетска дејност во државата каде е регистрирано неговото седиште,

-доказ дека нема изречано мерка забрана за вршење на геодетска дејност,

-да има вработено лице овластен геодет кој во Република Северна Македонија може да врши геодетски работи,

-да има геодетската опрема ( во сопственост или закуп) и

- доказ дека правното лице е осигурано од професионална одговорност за штета која би ја причинило со вршење на геодетски работи на нарачателот или трети лица и дека осигурувањето ја покрива евентуалната штета причинета на територијата на Република Северна Македонија.

**Потврдување на странска лиценца**

**Член 61**

(1) Потврдувањето на лиценцата го врши со решение Агенцијата, која утврдува дали овластувањето на странското правно лице регистрирано за вршење геодетски работи соодветствува со лиценцата за геодетски работи пропишани со овој закон.

(2)За добивање на решението се плаќа надоместок согласно со тарифникот.

(3)Врз основа на решението потврдување на лиценцата за вршење на геодетски работи, странско правно лице се запишува во Именикот на овластени геодетски субјекти.

**Должност за примена на законските прописи**

**Член 62**

Странските лица овластени за вршење геодетски работи на територијата на Република Северна Македонија се должни да ги применуваат важечките правни прописи.

**III. ЈАВНИ ОВЛАСТУВАЊА НА ОВЛАСТЕН ГЕОДЕТ**

**Овластувања за вршење геодетска дејност**

**Член 63**

(1)Овластениот геодет, во зависност од исполнетоста на условите предвидени со овој закон, може да се стекне со:

-овластување А за вршење геодетски работи (овластување А) и

-овластување Б за вршење геодетски работи (овластување Б).

(2)Овластувањето А овозможува вршење на геодетски работи при проектирање, раководење и стручен надзор на вршењето на геодетските работи за кои е предвидено изготвување на главен проект и изведување на геодетски работи за градби од прва и втора категорија.

(3)Овластувањето Б овозможува вршење геодетски работи во постапка за одржување на катастарот на недвижности како и вршење на геодетски работи и изготвување на геодетска документација во инжинерско-техничките области за кои не се изготвува главен проект.

(4)Овластениот геодет со овластување А може да ги врши работите за кои со овој закон е предвидено овластување Б.

**Услови за издавање овластување**

**за вршење геодетска дејност**

**Член 64**

(1) Со овластување А се стекнува лице од геодетската струка кое има завршено мастер студии (300 ЕКТС) или VII/1 степен ВСС (240 ЕКТС), со положен државен геодетски испит и работно искуство во областа на вршење на геодетски работи од најмалку 5 години работен стаж по положување на државен геодетски испит.

(2)Со овластување Б се стекнува лице од геодетската струка кое има завршено мастер студии (300 ЕКТС) или завршено VII/1 степен ВСС во траење од најмалку четири години (240 ЕКТС) со положен државен геодетски испит и работно искуство од најмалку две години со тоа образование.

**Надлежен орган за издавање овластување за вршење гедетски работи**

**Член 65**

(1)Овластување А или Б за вршење геодетски работи издава Комората,

со решение во рок од осум дена од поднесено барање од страна на лице кое:

-положило државен геодетски испит и доставило Уверение,

-доставило доказ дека стекнало работно искуство неопходно за издавање на видот на овластување,

-приложило потврда за неосудуваност,

-доставило доказ дека не му е изречена мерка забрана за вршење геодетска дејност и

-доставило доказ или изјава дека не му е изречена дисциплинска мерка трајно одземање на овластување за вршење геодетски работи.

(2)За овластувањето за вршење на геодетски работи, Комората на овластениот геодет му издава печат.

(3)Овластувањето за вршење геодетски работи на овластениот геодет се запишува во Именикот на овластените геодети, по што овластениот геодет депонира потпис и отисок од печатот во книгата на потписи и печати на овластени геодети.

(4)Против решението со кое се одбива барањето за издавање на овластување за вршење геодетски работи може да се поднесе тужба за поведување на управен спор пред надлежен суд во рок од 30 дена од денот на прием на решението.

**Јавни овластувања на овластениот геодет**

**Член 66**

Овластениот геодет има јавни овластувања за вршење на геодетски работи предвидени со овој закон и други прописи.

**Должности на овластениот геодет**

**Член 67**

(1)Овластениот геодет при вршењето на геодетската дејност е должен:
1) геодетските работи да ги врши согласно законските прописи и правилата и стандардите на геодетската струка;
2) геодетски елаборат/проект изготвен во писмена форма своерачно да го потпишува, а геодетскиот елаборат/проект изготвен во електронска форма да го потпишува со валиден сертификат издаден од овластен издавач;
3) при изготвувањето на геодетскиот елаборат да користи лиценциран софтвер;
4) да ги користи податоците од катастарот на недвижностите и да ги користи само за намената за која се издадени;

5)да депонира потпис и отисок од печат во книгата на потписи и печати;
6) да изготвува геодетски елаборати/проекти по претходно извршен премер и увид на недвижностите на самото место;
7) да посетува континуирана обука за стручно усовршување и унапредување од областа на геодетските работи;

8) да ги заштитува класифицираните информации и личните податоци до кои имал пристап при вршењето на геодетските работи и

9) да врши други работи предвидени со овој и со друг закон.

**Забрана за вршење геодетски работи без засновување**

 **работен однос на овластениот геодет**

**Член 68**

Овластениот геодет кој не е вработен кај овластен геодетски субјект не смее да ги врши геодетските работи пропишани со одредбите на овој закон.

**Именикот на овластени геодети**

**Член 69**

(1)Комората по службена должност води евиденција за издадените овластувања за вршење геодетски работи на овластените геодети и решенијата со кои овластувањата се одземаат, престануваат или ставаат во мирување, за што ја известува Агенцијата.

(2)Комората води книга на депонирани потписи и издадени печати на овластените геодети.

(3)Формата, содржината и начинот на водење на Именикот на овластени геодети и Книгата на депонирани потписи и издадени печати ги пропишува Комората.

**Одземање на овластување за вршење геодетски работи**

**Член 70**

(1)Овластувањето за вршење геодетски работи на овластениот геодет се одзема во случај кога:
1)во извршувањето на геодетските работи не постапува согласно со законските прописи и правилата и стандардите на геодетската струка;
2)геодетските проекти и геодетските елаборати изготвени во писмена форма своерачно не ги потпишува;
3) геодетските проекти и геодетските елаборати изготвени во електронска форма не ги потпишува со валиден сертификат издаден од овластен издавач;
4) не ги користи податоците од катастарот на недвижностите и не ги користи само за намената за која се издадени;
5) му е изречена мерка забрана за вршење професија, дејност или должност;
6) ја изгуби деловната способност;
7) изготви и предаде геодетски елаборат на Агенцијата со непостоечки или неточни податоци, без претходно извршен премер и увид на недвижностите на самото место;
8) не е вработен кај овластен геодетски субјект, а се утврди дека извршува геодетски работи како овластен геодет;
9) се утврди дека при стекнувањето на овластувањето не ги исполнувал условите по однос на видот и степенот на образование, државјанство и работно искуство и пропишани со закон и

10)не посетувал и остварил континуирана обука за стручно усовршување и унапредување на геодетските знаења во фонд на часови на годишно ниво предвидени со актите на Комората.

**Решение за одземање на овластување**

**Член 71**

(1)За одземањето на овластувањето за вршење геодетски работи Комората донесува решение.

(2)Решението од ставот (1) на овој член е конечно и извршно, а против истото може да се поднесе тужба за поведување на управен спор пред надлежен суд во рок од 30 дена од денот на прием на решението

(3)Решението за одземање на овластувањето се запишува во Именикот на овластени геодети и се доставува до Агенцијата во рок од три дена од денот на донесувањето.

(4)Начинот и постапката за одземање на овластувањето поблиску го определува Комората со правилник.

**Стекнување на ново овластување**

**Член 72**

Овластениот геодет на кого му е одземено овластувањето во случајот од членот 70 став (1) алинеи 1, 2, 3, 4, 7, 8 и 10 од овој закон, не може пред истекот на три години од денот на одземањето на овластувањето да поднесе барање за ново овластување.

**Мирување на овластување**

**Член 73**

(1)Овластувањето за вршење геодетски работи може да се стави во мирување врз основа на лично барање или преку полномошник, во случај кога овластениот геодет од оправдани причини не може да го продолжи овластувањето или не можел да посетува обуки.

(2)Со ставање на овластувањето за вршење геодетски работи во мирување на овластениот геодет му мируваат сите права и обврски кои произлегуваат од овластувањето. Мирувањето на овластувањето може да трае најмногу до пет години.

**Решение за мирување на овластувањето**

**Член 74**

(1)За ставање на овластувањето за вршење геодетски работи во мирување Комората донесува решение.

(2)Решението за мирување на овластувањето за вршење геодетски работи се запишува во Именикот на овластени геодети и се доставува до Агенцијата во рок од три дена од деност на донесувањето.

(3)За престанокот на мирувањето на овластувањето за вршење геодетски работи, овластениот геодет лично или преку полномошник поднесува барање до Комората за престанок на мирувањето и барање за организирање на обука, најдоцна три месеци пред истекот на рокот на мирувањето. Кон барањето приложува доказ за платен надоместок на Комората.

(4)По завршената обука од областа на геодетските работи, Комората издава потврда и донесува решение за престанок на мирувањето за овластен геодет. Решението се запишува во Именикот на овластените геодети и се доставува до Агенцијата во рок од три дена од денот на донесување.

 (5)Доколку во предвидениот рок од ставот (3) на овој член, овластениот геодет не поднесе барање за престанок на мирувањето на овластувањето за вршење геодетски работи или со решение му се одбие барањето за престанок на мирувањето во случај кога не посетувал обука од областа на геодетските работи или не приложил доказ за платен надоместок за продолжувањето, Комората со решение го одзема овластувањето. Решението се запишува во Именикот на овластените геодети и се доставува до Агенцијата во рок од три дена од денот на донесување.

(6)Решението од ставот (5) на овој член е конечно и извршно и против истото може да се поднесе тужба за поведување на управен спор пред надлежен суд во рок од 30 дена од денот на прием на решението.

**Престанок на овластувањето**

**Член 75**

Овластувањето за вршење геодетски работи на овластениот геодет престанува да важи:

- со смрт;

- со исполнување на условите за заминување во пензија;- со одземање деловната способност;
- со изрекување на казна затвор за извршено кривично дело подолго од шест месеци и

-на негово барање.

**Решение за престанок на овластувањето**

**Член 76**

 (1)Во случај на исполнување на условите за престанок на овластувањето Комората по службена должност или врз основа на барање, донесува решение за престанок на овластување за вршење геодетски работи.

(2)Решението од ставот (1) на овој член е конечно и извршно, а против истото може да се поднесе тужба за поведување на управен спор пред надлежен суд во рок од 30 дена од денот на прием на решението.

(3)Решението за престанок на овластувањето за геодетски работи се запишува во Именикот на овластени геодети и се доставува до Агенцијата во рок од 3 дена од денот на донесување.

**IV.ДРЖАВЕН ГЕОДЕТСКИ ИСПИТ И СТРУЧНО УСОВРШУВАЊЕ**

**Државен геодетски испит**

 **Член 77**

За стекнување овластување за вршење геодетски работи потребно е лицето да положи државен геодетски испит под услови и на начин пропишани со овој закон.

**Услови за полагање на испитот**

**Член 78**

(1)Државен геодетски испит може да полага лице кое ги исполнува следниве услови:

-да е државјанин на Република Северна Македонија,

-да има завршен VII/1 степен студии по геодезија или да има стекнати најмалку 300 кредити според Европскиот кредит трансфер систем (ЕКТС) од областа на геодезијата и

-да има најмалку две години работно искуство на геодетски работи по исполнувањето бараните образовни квалификации.

(2)Државен геодетски испит може да полага и лице со нострифицирана диплома за завршени студии по геодезија, под условите од ставот (1) на овој член.

**Надлежност за спроведување на испитот**

**Член 79**

(1)Државниот геодетски испит за овластен геодет го спроведува Агенцијата.

(2)Испитот се состои од писмен и усмен дел.

(3)Со писмениот дел од испитот се проверува способноста за примена на законите во практиката. Истиот се состои од практична примена на законите од областа на: правото на сопственост, катастар на недвижности, катастарски планови и планови на инфраструктурни објекти и премер, геодетски работи за инжинерски , технички и други намени, геодетски проекти и геодетски елаборати и електронски деловодник.

(4)Усниот дел се полага по областите:

1)основни геодетски работи и картографија;

2)катастарски планови и планови на ифраструктурни објекти;

3)премер, геодетски работи за инжинерски, технички и други намени геодетски проекти и геодетки елаборати и електронски деловодник

4) катастар на недвижности

5) инжинерска геодезија.

**Програма за полагање на испитот**

**Член 80**

(1)Содржината на државниот геодетски испит за овластен геодет поблиску се уредува со програма.

(2)Програмата ги содржи прописите, литература и испитните прашања.

(3)Програмата за полагање на испитот ја изготвува комисија формирана од директорот на Агенцијата и истата се објавува во „Службен весник на Република Северна Македонија“.

**Испитна комисија**

**Член 81**

(1)Испитот се полага пред испитна комисија (во натамошниот текст: Комисијата) која се состои од претседател и четири члена и нивни заменици.

(2)Членовите на комисијата ги назначува УО на Агенцијата на предлог на директорот на Агенцијата и тоа:

- еден професор од високо образовна институција од областа на геодезијата,

- три лица вработени во Агенцијата, од кои две лица со завршен VII/1 степен студии по геодезија или со стекнати најмалку 300 кредити според Европскиот кредит трансфер систем (ЕКТС) од областа на геодезијата, со овластување за вршење геодетски работи и со најмалку седум години работно искуство во геодезијата и едно лице со завршен VII/1 степен правни студии или со стекнати најмалку 300 кредити според Европскиот кредит трансфер систем (ЕКТС) од областа на правото и со најмалку седум години работно искуство од областа на правото и

-еден овластен геодет со најмалку седум години работно искуство во вршењето на геодетската дејност на предлог на УО на Комората.

(3)Претседателот на испитната комисија од ставот (1) на овој член го назначува директорот на Агенцијата од редот на назначените членови на комисијата.

(4)Претседателот на комисијата со решение ги определува предметите по кои членовите на комисијата испитуваат.

(5)Мандатот на претседателот и членовите на Комисијата, како и нивните заменици е две години со право на уште еден избор.

**Стручни и административни работи поврзани со испитот**

**Член 82**

Стручните и административните работи за потребите на спроведување на испитот ги врши одговорно лице-секретар на Комисијата назначено од директорот на Агенцијата.

**Трошоци за полагање на стручниот испит**

**Член 83**

(1)Висината на трошоците за полагање на испитот на предлог на директорот ги утврдува УО на Агенцијата, а ги опфаќаат реалните трошоци за спроведување на писмениот и усмениот дел на испитот, изготвувањето материјали и покани, уверенија, и надоместокот за работа на членовите и секретарот на Комисијата која го спроведува испитот.

(2)Трошоците за полагање на испитот ги сноси кандидатот и истите се уплатуваат на сметката на сопствени приходи на Агенцијата.

(3)Ако трошоците не се уплатени на соодветната сметка на Агенцијата најдоцна 15 дена пред денот определен за почеток на испитната сесија, на кандидатот нема да му се дозволи полагање на испитот.

(4)Ако кандидатот во рок од една година од денот на уплатата на средствата не го полага испитот, уплатените средства се враќаат согласно со закон.

**Право на надоместок**

**Член 84**

(1)Претседателот, членовите и секретарот на Комисијата имаат право на надоместок за својата работа, чијашто висина ја определува директорот на Агенцијата.

(2)Право на надоместок за работата во Комисијата има и заменикот на членот кој учествува во спроведувањето на испитот на местото на членот.

**Полагање државен геодетски испит**

**Член 85**

Начинот на организирање и спроведување на испитот, пријавувањето, испитните сесии, евиденцијата за спроведените испити, висината на трошоците за испитот, надместокот на членовите на комисијата, надзорот како и други прашања поврзани со полагањето на државниот геодетски испит подробно се уредуваат во посебен Правилник за полагање државен геодетски испитдонесен од страна на Агенцијата.

**Уверение**

**Член 86**

(1)За положениот државен геодетски испит Агенцијата издава уверение.

(2)За издадените уверенија за положен државен геодетски испит Агенцијата води евиденција и за тоа ја известува Комората.

(3)Формата и образецот на уверението за положен државен геодетски испит постапката, начинот на неговото издавање го пропишува Агенцијата.

**Стручно усовршување**

**Член 87**

(1)Овластениот геодет е должен стручно да се усовршува преку континуирана обука со цел проширување и унапредување на теоретските и практичните знаења.

(2)Овластениот геодет континуираното стручно усовршување го остварува преку задолжителното учество на советувањата, обуките и едукациите организирани од страна на Комората и се спроведува во согласност со актите и програмата за стручно усовршување донесена од Управниот одбор на Комората.

(3)Во стручното усовршување и едукација можат да учествуваат и геодетските стручни соработници и геодетските соработници.

(4)Континуираната обука не е задолжителна за овластените геодети вработени во Агенцијата.

**Задолжителна евиденција за стручно усовршување**

**Член 88**

(1)Комората води задолжителна евиденција за стручното усовршување на овластените геодети и на нивно барање за тоа е должна да им издаде потврда.

(2)Комората за стручното усовршување на годишно ниво доставува извештај до Агенцијата.

(3)Начинот, содржината, спроведувањето на континуираната обука и издавањето на потврди се пропишува со правилник на Комората.

(4)Надзор и контрола на спроведувањето на стручното усовршување врши Агенцијата.

**V.ПРАВА И ДОЛЖНОСТИ НА ОВЛАСТЕНИТЕ ГЕОДЕТСКИ СУБЈЕКТИ**

**ВО ВРШЕЊЕТО НА ГЕОДЕТСКИТЕ РАБОТИ**

**Должности на овластените геодетски субјекти**

**Член 89**

(1)Овластените геодетски субјекти во вршењето на геодетската дејност се должни:

- геодетските работи да ги вршат согласно одредбите од овој закон и ЗПКНР како и согласно со правилата и стандардите на геодетската струка;

-при вршење на геодетските работи да ги користат податоците од ГКИС за намената за која се издадени;
-да наплаќаат надоместок за извршените геодетски работи согласно со тарифникот од овој закон;
- да го истакнат Тарифникот за надоместоци од овој закон на видно место во нивното седиште, како и во нивната подружница доколку имаат;
- да вршат прием на странки и да издаваат податоци од извршените геодетски работи само во седиштето на овластениот геодетски субјект;

-да се поврзат електронски со Агенцијата;

-да користат лиценциран софтвер за изготвување на геодетски елаборати во сопственост на Агенцијата;

-да ги отстранат во дадениот рок констатираните неправилности од надзорниот орган

-да ја извести Агенцијата за промена на седиштето, називот и друга промена која е од значење за нивната работа во рок од 8 дена од настаната промена и

-да ги одржува исполнети условите пропишани за стекнување на лиценца.

**Обврска за водење деловодна книга**

**Член 90**

(1)Овластените геодетски субјекти се должни барањата од странките за вршење на геодетски работи да ги заведуваат во деловодна книга.

(2)Деловодната книга може да се води во писмена или електронска форма согласно со прописите за архивскиот материјал.

**Право на надоместок**

**Член 91**

Овластените геодетски субјекти за извршените геодетски работи наплаќаат надоместок чија висина особено зависи од:

1) обемот на работа:

-површината/волуменот/должината на недвижностите што се предмет на премерот,

-бројот и видот на зградите, посебните и заедничките делови од зградите и другите објекти.

2) оддалеченоста на недвижностите,

3) теренските услови (густина на детаљот) и

4) сложеноста на геодетските работи.

**Тарифник за надоместокот за вршење на геодетски работи**

**Член 92**

(1)Висината на надоместокот за вршење на геодетските работи како пренесени јавни овластувања се утврдува со Тарифник кој на предлог на Комората го донесува Агенцијата, а согласност дава Владата на Република Северна Македонија.

(2)Висината на геодетските работи за инжинерски, технички и други намени се утврдува слободно, според пазарните услови.

**Право на намалување на надоместокот**

**Член 93**

 По барање на странка или во постапките за јавни набавки надоместокот за вршење на геодетски работи како пренесени јавни овластувања, овластените геодетски субјекти можат да го намалуваат најмногу до 20% од тарифникот.

VI. ОРГАНИЗАЦИЈА НА ГЕОДЕТСКА КОМОРА

НА РЕПУБЛИКА СЕВЕРНА МАКЕДОНИЈА

**1.Геодетска комора**

**Член 94**

(1)Комората е професионална, самостојна и независна организација на овластените геодетски субјекти која ги застапува, штити и унапредува професионалните и економски интереси и се грижи за достоинствено, законито, совесно и одговорно вршење на геодетската дејност.

(2)Членството во Комората е задолжително за овластените геодетски субјекти кои во нејзиното работење учествуваат непосредно или преку свои претставници.

**Правен субјективитет**

**Член 95**

(1)Комората има својство на правно лице.

(2)Седиштето на Kомората е во Скопје.

(3)Комората има свое лого, печат и жиг.

**Цели и задачи на Комората**

**Член 96**

(1)Цели на Комората се да ги застапува, штити и унапредува професионалните и економски интереси на своите членови, угледот на професијата и да се грижи за законито, стручно, совесно и одговорно вршење на геодетската дејност.

(2) Задачи на Комората предвидени со овој закон и Статутот се:

- вршење јавни овластувања во согласност со законот;

-унапредување и стручно усовршување на вршењето на геодетската дејност;

-дава мислење и предлози во процесот на донесување акти со кои се регулира геодетската дејност;

-ги застапува, штити и унапредува интересите на членовите на Комората пред надлежните држави органи и институции;

- ја поттикнува соработката, води постапка на помирување при етичките спорови помеѓу членовите на Комората;

-спроведува контрола на почитување на пропишаниот деловен кодекс и етички норми

-спроведува дисциплински и други постапки заради непочитување на пропишаните норми;

-се грижи за законито работење на членовите на Комората и

- вршење други работи од интерес за членовите на Комората согласно со овој закон и Статутот на Комората.

**Статут и други акти на Комората**

**Член 97**

(1)Со Статут на Комората се утврдуваат дејноста, целите и задачите, организацијата и органите на управување, изборот, надлежностите на органите, општите акти, начинот на работа и други прашања.

(2)Општи акти кои ги донесува и врз основа на кои работи Комората се Статутот, Етичкиот кодекс, правилници, деловници и други општи акти донесени од органите на Комората во рамките на нивните надлежности.

(3)Комората својата работа ја остварува во согласност со одредбите на овој закон, Стаутот и општите акти.

**Стручна служба**

**Член 98**

(1)Стручната служба ги врши стручните, административни и правните работи поврзани со работењето на Комората.

(2)Со стручната служба раководи секретарот на Комората.

(3)Прашањата поврзани со работата на стручната служба изборот и надлежностите на секретарот се поблиску се уредуваат со Статутот и актите на Комората.

**Соработка**

**Член 99**

(1)Комората во остварувањето на своите интереси соработува со Агенцијата и другите надлежни органи, особено во постапката за изготвување на прописи од сферата на геодетските работи со свое учество и со давање на иницијативи, предлози и мислења за изготвување и измени на законски и подзаконски прописи со цел унапредување на вршењето на геодетската дејност, како и подигање на квалитетот на вршењето на геодетската дејност .

(2)Комората остварува соработка со невладини организации, професионални геодетски комори од странство и членува во меѓународни геодетски организации

**2.Органи на Комората**

**Член 100**

Органи на Комората се: Собрание, Управен одбор, Претседател, Дисциплински совет, Стручен совет, Комисии и други тела предвидени со овој закон и Статутот.

**Собрание**

**Член 101**

(1)Собранието е највисок орган на Комората.

(2)Собранието на Комората го сочинуваат сите овластени геодетски субјекти кои учествуваат непосредно или посредно преку свои претставници.

(3)Собранието на Комората се грижи за остварување на целите и задачите утврдени со законот и Статутот и го штити угледот и достоинството на вршењето на геодетската дејност.

**Надлежности на Собранието**

**Член 102**

Собранието на Комората во рамките на своите надлежности:
- донесува Статут и други акти на Комората,
- донесува деловник за работа на Собранието,
- избира од својот состав членови на Управниот одбор и претседател на комората;

-избира членови во Дисциплинскиот совет, Комисии и други тела на Комората;
- ја усвојува годишната сметка за изминатата година и предлогот на финансискиот план за наредната година, го разгледува и усвојува извештајот за севкупните активности подготвен од претседателот на комората,
- одлучува за висината на членарината и начинот на нејзиното плаќање,
- формира комисија за утврдување на исполнетост на условите за издавање, престанок на важењето, мирување и одземање на овластување за овластен геодет и други комисии во согласност со Стаутот и

- одлучува за други прашања предвидени со овој закон, Статутот и актите на Комората.

**Свикување и работа на Собранието**

**Член 103**

(1)Собранието на Комората редовно се состанува еднаш годишно. На седницата е потребно присуство од најмалку половина од вкупниот број членови, а се одлучува со мнозинство од присутните.

(2)На редовната годишна седница Собранието одлучува за годишната сметка и за предлогот на финансискиот план за наредната година и го разгледува и усвојува извештајот за севкупните активности.

(3)Вонредна седница на Собранието може да свика претседателот, Управниот одбор или по писмено барање од најмалку 30 членки на Комората.

(4)Претседателот на Комората е должен вонредната седница да ја свика и предложениот дневен ред да го достави со поканата најдоцна во рок од осум дена од приемот на барањето. Ако претседателот не ја свика седницата во рок од 15 дена од денот на донесувањето на одлуката на Управниот одбор, односно поднесувањето на барањето на членовите на Комората, седницата ќе ја свика членот на Управниот одбор одреден од овој орган, односно членовите на Комората кои го поднеле барањето.

(5)Ако претседателот на Комората не свика редовна или вонредна седница на Собранието во согласност со одредбите на овој закон, Собранието може да покрене постапка за негово разрешување.

(6)Членовите на Управниот одбор, претседателот на Комората и на другите органи се избираат за време од три години.

**Управен одбор на Комората**

**Член 104**

(1)Управниот одбор е извршен орган на Комората кој раководи со нејзиното работење и ги извршува донесените одлуки на Собранието.

(2)Управниот одбор е составен од седум члена од кои четири члена Собранието ги избира од редот на своите членови, а три члена ги именува Агенцијата од редот на вработените во Агенцијата.

**Надлежности на Управниот одбор**

**Член 105**

(1)Управниот одбор на Комората во рамките на своите надлежности:
- го утврдува и предлага Статут и другите акти на Комората;
- издава, става во мирување и одзема овластување за овластен геодет за вршење на геодетски работи;
-одлучува по жалба против одлуката на претседателот за изземање на овластен геодет;

- води Именик на овластени геодети;

-одлучува по приговори изјавени против одлуките со кои се одлучува за правата и обврските од работен однос на вработените во Стручната служба на Комората;
- доставува податоци за издадени и одземени овластувања до Агенцијата,
- ги подготвува седниците на Собранието на Комората;
- ги извршува одлуките и заклучоците на Собранието на Комората;
- изготвува предлог на годишната пресметка и предлог на финансискиот план за наредната година;
- се грижи за редовна наплата на членарината;
- изготвува годишен извештај за работата на Комората;
- донесува одлука за свикување на редовна или вонредна седница на Собранието на Комората;
- од своите членови избира потпретседател на Управниот одбор, кој по функција е и потпретседател на Комората;
- одлучува за правата, обврските и одговорностите на вработените во Стручната служба на Комората и

- одлучува за други прашања кои со законот или Статутот на Комората се во негова надлежност, како и за сите прашања што не се во надлежност на некој друг орган на Комората.

(2)Мандатот на членовите на Управниот одбор е три години со можност за уште еден избор.

(3)Управниот одбор одговара за својата работа пред Собранието.

**Свикување и работа на Управниот одбор**

**Член 106**

(1)Управниот одбор на Комората се свикува од претседателот или по барање на една третина од вкупниот број на членовите на Управниот одбор.

(2)За полноважност на одлуките на Управниот одбор потребно е на седницата да присуствуваат повеќе од половина од членовите на Управниот одбор.

(3)Одлуките се донесуваат со мнозинство гласови од вкупниот број на членови на Управниот одбор.

**Претседател на Комората**

**Член 107**

(1)Претседател на Комора може да биде лице кое е член на Комората или лице кое согласно неговите професионални квалификации може да ги извршува надлежностите на претседател и ќе понуди соодветна програма.

(2)Претседателот на Комората истовремено е претседател на Управниот одбор и претседава со Собранието

(3)Во случај на спреченост на претседателот, неговите должности ги врши потпретседателот кој се избира од редот на членовите на Управниот одбор, а во случај на спреченост на потпретседателот, најстариот член на Управниот одбор.

(4)Претседателот на Комората се избира за време од три години со право на реизбор за уште еден мандат.

(5) Претседателот на Комората за својата работа одговара пред Собранието.

**Надлежности на претседателот**

**Член 108**

Претседателот на Комората во рамките на своите надлежности:

-ја застапува и претставува Комората;

-се грижи за законското работење на Комората;

-поднесува предлог за поведување на дисциплинска постапка против овластен геодетски субјект и овластен геодет;

-одлучува по барање за изземање на овластен геодет;

-издава потврда за приправнички и волентерски стаж врз основа на евиденцијата на Комората;

-се грижи и овозможува надзор на работењето на Комората, одговара за точноста на дадените податоци и списите при надзорот и презема мерки за отстранување на недостатоците констатирани во предвидените рокови од страна на Агенцијата и
-врши други работи предвидени со закон и Статутот на Комората.

**Дисциплински совет**

**Член 109**

(1)Дисциплинскиот совет е дисциплински орган на Комората кој е составен од пет члена и нивни заменици со мандат од три години, со можност за избор на уште еден мандат.

(2)Дисциплинскиот совет е составен од:

-еден судија и негов заменик на предлог на претседателот на Кривичниот суд од Скопје,

 -два члена и нивни заменици од редот на вработените во Агенцијата по предлог на директорот на Агенцијата и

 -два члена и нивни заменици од редот на овластените геодети избрани од Собрание на Комората.

(3)Со Дисциплинскиот совет како претседател раководи судијата.

**Надлежност на Дисциплинскиот совет**

**Член 110**

(1) Дисциплинскиот совет ја води постапката против овластениот геодетски субјект, односно овластениот геодет, согласно одредбите на овој закон и актите на Комората.

(2)Дисциплинскиот совет во полн состав ја спроведува дисциплинската постапка по предлог на надлежен подносител, води постапка и донесува одлука по неа.

(3)За своето работење во претходната година, Дисциплинскиот совет поднесува писмен извештај до Агенцијата и Собранието на Комората.

(4)Против одлуката на дисциплинскиот совет може да се поднесе тужба за поведување на управен спор пред надлежен суд во рок од 30 дена од денот на прием на решението.

(5)Дисциплинските (престапи) дела и мерки, поведувањето на дисциплинската постапка, начинот и поблиските услови на работа на Дисциплинскиот совет се уредува со Правилник за дисциплинска постапка кој го донесува Собранието на Комората.

**Стручен совет**

**Член 111**

(1)Стручниот совет е советодавен орган на Комората кој се грижи за стручно унапредување и усовршување на вршењето на геодетската дејност и еднобразно постапување на стручен и професионален план во вршењето на геодетските работи.

(2)Стручниот совет се состои од пет члена кои се избираат од страна на Управниот одбор на Комората од кои двајца се избираат од редот на овластените геодети кои имаат повеќегодишно искуство и се истакнале во вршењето на геодетската дејност, еден член се избира од редот на истакнатите геодети со повеќегодишно искуство од Агенцијата, еден член универзитетски професор по геодезија и еден член од редот на истакнати правници.

(3)Изборот, надлежностите, правилата за работа на Стручниот совет, мислењата, заклучоците, одговорите како и други прашања поврзани со работењето се уредуваат со правилник донесен од страна на Управниот одбор на Комората.

**Надоместок на членовите на органите на Комората**

**Член 112**

(1)На претседателот и членовите на Управниот одбор на Комора и на другите органи и тела за нивното работење им следува надоместок.

(2)Лицата наведени во ставот 1 од овој член имаат право на надоместок на трошоци што ги имале во врска со вршењето на функцијата.

(3)Висината и надоместокот за вршењето на работите и трошоците се уредуваат со подзаконски акт на Комората.

**3.Јавни овластувања на Комората**

**Член 113**

(1)Комората во согласност со одредбите на овој закон ги има следниве јавни овластувања:

-издава, става во мирување и одзема овластувања за вршење геодетски работи;

-води Именик на овластени геодети;

-предлага Тарифник за висината на надоместокот за извршените геодетски работи како пренесени јавни овластувања до УО на Агенцијата,

-води евиденција на членството на овластените геодетски субјекти,

-води евиденција за геодетските стручни соработници, соработници и приправници;

-издава и одзема геодетски легитимации;

-води книга на депонирани потписи и издадени печати на овластените геодети,

-издава потврди за факти поврзани со евиденциите пропишани со овој закон,

-организира и спроведува стручно усовршување на овластените геодети,

-води евиденција за стручно усовршување на овластените геодети и

-врши надзор над работењето на овластените геодетски субјекти и овластените геодети во делот на спроведување на етичкиот кодекс.

(2)Евиденцијата од ставот (1) на овој член се води во писмена и/или електронска форма.

(3)За податоците од евиденциите кои ги води Комората е должна да ја извести Агенцијата на нејзино барање.

**Извод од Именикот на овластени геодети и други евиденции**

**Член 114**

(1)Уписот во Именикот на овластени геодети и евиденциите пропишани со овој закон Комората е должна да го изврши во рок од осум дена од приемот на барањето.

(2)Изводите од Именикот за овластени геодети и потврдите од евиденциите предвидени со овој закон имаат својство на јавна исправа.

**4. Финансиско работење на Комората**

**Член 115**

(1)Финансиското работење Комората го остварува врз основа на финансискиот план.

(2)Комората се финансира и остварува приходи од членарини, надоместоци, парични казни од изречени дисциплински мерки, проекти, донации и од други сопствени извори на приходи во согласност со законските прописи.

(3)Висината на надоместот за овластување за вршење на геодетски работи, членарината и надоместот на услугите на Комората ги утврдува Собранието.

**Имот на Комората**

**Член 116**

(1)Комората има свој имот кој се состои од недвижни, подвижни ствари, паричните средства и други имотни права неопходни за нејзиното работење.

(2)За обврските во правниот промет Комората одговара со целиот свој имот.

(3)Имотот на Комората е исклучиво наменет за остварување на целите и задачите на Комората.

**Правни средства**

**Член 117**

Против одлуките на органите на Комората со кои се одлучува за правата и должностите на овластените геодетски субјекти, ако поинаку не е определено со законот, може да се поднесе тужба за поведување на управен спор пред надлежен суд.

**VII.НАДЗОР НА РАБОТАТА НА ОВЛАСТЕНИТЕ ГЕОДЕТСКИ СУБЈЕКТИ**

**И ГЕОДЕТСКАТА КОМОРА**

**Надлежен орган за надзор**

**Член 118**

Надзор на законитоста во работењето на овластените геодетски субјекти и работењето на Комората под услови и начин предвидени со овој закон, ЗПКНР и други прописи врши Агенцијата.

**1. Надзор над работењето на**

**овластените геодетски субјекти**

**Член 119**

(1)Агенцијата врши надзор на законитоста на работењето на овластените геодетски субјекти во постапка по службена должност.

(2)Агенцијата може по претставка (пријава) на странка, трето лице или учесник во постапка, по барање на државен орган, за конкретен предмет да изврши вонреден надзор над работата на овластениот геодетски субјект.

 (3)При вршењето на надзорот од страна на овластените лица од Агенцијата, мора да биде присутен и овластениот геодет во овластениот геодетски субјект.

(4)Кога надзорот се врши по службена должност овластениот геодетски субјект претходно се известува за датумот на вршење на надзорот, а доколку надзорот се врши по конкретен предмет може да се изврши и без претходно известување на овластениот геодетски субјект.

**Содржина на надзорот**

**Член 120**

(1)При вршење на надзорот од страна на овластените службени лица од Агенцијата се утврдува дали овластените геодетски субјекти ги извршуваат геодетските работи на начин и под услови пропишани согласно закон.

(2)Агенцијата при вршење на надзорот по потреба врши теренска контрола на извршените теренски мерења од страна на овластениот геодетски субјект.

(3)За вршење на надзорот Агенцијата е должна најмалку во рок од  три дена пред денот на вршење на надзорот, да го извести овластениот геодетски субјект за вршење на надзорот.

**Вршењето на работите на надзорот**

**Член 121**

(1)Во вршењето на работите на надзорот од страна на овластените службени лица од Агенцијата се применуваат одредбите од ЗПКНР и Законот за општа управна постапка.

(2)Службените лица се самостојни во вршењето на работите на надзорот.

**Постапка поврзана со надзорот**

**Член 122**

(1)Овластените геодетски субјекти се должни на овластените службени лица да им овозможат непречено вршење на работите, да обезбедат услови неопходни за работа и утврдување на фактичката состојба, како и да и ги стават на увид сите потребни исправи и податоци.

(2)За извршениот надзор овластените службени лица составуваат записник.

(3)Примерок од записникот се доставува на овластениот геодетски субјект и на Комората.

(4)Во зависност од констатираните состојби во записникот за извршениот надзор, Агенцијата одлучува дали има основ за одземање на лиценцата на овластениот геодетски субјект или поднесување на предлог за поведување на дисциплинска постапка.

**Надзор над работата на Комората**

**Член 123**

(1)Надзор над вршењето на јавните овластувања на Комората спроведува Агенцијата.

(2)Надзор над Комората опфаќа надзор над законитоста на нejзината работа во согласност со овој закон и други прописи.

(3) За вршење на надзорот, директорот на Агенцијата овластува службени лица од редот на раководните државни службеници. При вршењето на надзорот од страна на Агенцијата, мора да биде присутен претседателот на Комората или лице овластено од него.

(4)Претседателот на Комората е должен на овластените служби лица да им овозможи пристап до сите простории, списи и книги. Поради спреченост на претседателот на Комората по негово овластување може да го заменува потпретседателот или член на органот на управување на Комората.

**Записник за спроведениот надзор**

**Член 124**

(1)За извршениот надзор се составува записник кој го потпишуваат овластените лица од Агенцијата што го вршат надзорот и претседателот на Комората, потпретседателот или член на УО по негово овластување. Ако претседателот на Комората или членот на УО овластен од него одбие да го потпише записникот, е должен да ги изнесе причините за тоа, а овластеното лице ги внесува во записникот.

(2)Ако при вршењето на надзорот се констатира повреда на законот, ќе бидат известени надлежните органи за водење на кривична или на прекршочна постапка.

(3)Примерок од записникот се доставува до Комората во рок од 30 дена од денот на извршениот надзор.

**Решение за распуштање на Управниот одбор**

**и разрешување на претседателот**

**Член 125**

(1)Агенцијата може да го распушти Управниот одбор и да го разреши претседателот на Комората ако при надзорот утврди повреда на законот и неправилности во работењето.

(2)Во решението Агенцијата ќе определи рок за избор на нов Управен одбор и претседател на Комората, а ќе именува ВД претседател од редот на членовите на собранието лице кое привремено ќе ги врши работите до изборот на новите тела.

(3)Решението од ставот (1) на овој член е конечно и извршно, а против истото е дозволена тужба пред Управен суд во рок од 30 дена од денот на приемот на решението.

**Подзаконски прописи**

**Член 126**

Начинот, содржината и постапката на надзорот над овластените геодетски субјекти и Комората го пропишува УО на Агенцијата со подзаконски акт.

**VIII. ДИСЦИПЛИНСКА ОДГОВОРНОСТ НА ОВЛАСТЕНИТЕ**

**ГЕОДЕТСКИ СУБЈЕКТИ И ОВЛАСТЕНИТЕ ГЕОДЕТИ**

**Дисциплинска одговорност**

**Член 127**

Овластениот геодетски субјект и овластениот геодет одговараат дисциплински за повреда на законот, Етичкиот кодекс на овластените геодети и актите на Комората.

**Дисциплинска постапка**

**Член 128**

(1)Дисциплинската постапка против овластениот геодетски субјект и овластениот геодет ја води и дисциплински мерки изрекува Дисциплинскиот совет при Комората, согласно со одредбите на овој закон и актите на Комората.

(2)При изрекување на дисциплинските мерки се земаат предвид тежината на повредата на службената должност, последиците од таа повреда, степенот на одговорноста на овластениот геодетски субјект и овластениот геодет, околностите под кои е сторена повредата, поранешното негово однесување и вршењето на работите, како и други олеснителни и отежнувачки околности.

(3)Во случај на поврат сторен во период од една до три години, се изрекува потешка дисциплинска мерка се додека не се стигне до дисциплинската мерка трајно одземање на лиценцата.

**Поведување на дисциплинска постапка**

**Член 129**

(1)Дисциплинска постапка против овластениот геодетски субјект и овластениот геодет се поведува по предлог на Агенцијата, претседателот или УО на Комората.

(2)Агенцијата може да поднесе предлог за поведување на дисциплинска постапка, доколку во записникот од извршен надзор се утврдени состојби кои укажуваат на сторена дисциплинска повреда.

(3)Претседателот или УО на Комората може да поднесе предлог за поведување на дисциплинска постапка заради повреди на Етичкиот кодекс на професионалната етика и обврските предвидени во законот, Статутот и другите општи акти на Комората и по иницијатива на странките против овластенен геодетски субјект и овластен геодет.

(4)Предлогот за поведување дисциплинска постапка содржи факти и докази од кои се утврдува постоењето на дисциплинска повреда и се доставува до Дисциплинскиот совет.

(5)По приемот на предлогот, Дисциплинскиот совет поведува дисциплинска постапка и предлогот веднаш го доставува до овластениот геодетски субјект, односно овластениот геодет против кој се поведува дисциплинска постапка заради доставување одговор. Овластениот геодетски субјект, односно овластениот геодет може да даде одговор и да достави докази во рок од осум дена по приемот на предлогот за поведување на дисциплинска постапка.

**Итност на дисциплинската постапка**

**Член 130**

(1)Постапката пред Дисциплинскиот совет е итна и се спроведува во рок од 30 дена од денот на поднесување на предлогот.

(2)За утврдување на факти во дисциплинската постапка, Дисциплинскиот совет може да спроведе и увиди за кои се составува записник.

(3)Овластениот геодетски субјект, односно овластениот геодет против кого се води постапката има право на непосредно произнесување пред Дисциплинскиот совет.

**Привремено оддалечување (суспензија) од вршење на геодетските работи**

**Член 131**

По предлог на овластените предлагачи за поведување на дисциплинска постапка, со цел да се заштити достоинството на вршењето на геодетска професија, Дисциплинскиот совет може да донесе одлука со која овластениот геодетски субјект односно овластениот геодет привремено се оддалечува од вршењето на геодетските работи се до правосилно завршување на дисциплинската постапка.

**Случаи кога се определува суспензија**

**Член 132**

(1)Дисциплинскиот совет може да определи привремено оддалечување (суспензија) од вршењето на геодетски работи против овластениот геодетски субјект во случај:
-ако против овластениот геодетскиот субјект е поведена постапка за одземање на лиценца, додека трае постапката;

-ако на управителот на овластениот геодетски субјект или на овластениот геодет му е определена мерка притвор за кривични дела сторени во врска со вршење на геодетската дејност, сè додека трае притворот.

(2)Мерката од ставот (1) секогаш ќе определи со одлука против овластениот геодет во следните случаи:
- кога се исполнети условите за одземање на овластување на овластениот геодет од овој закон;
-ако против него е поведена постапка за одземање на деловна способност, додека трае постапката;

-ако против овластениот геодет е поведена постапка за одземање на овластувањето, додека трае постапката и

-ако му е определена мерка притвор за кривични дела сторени во врска со вршење на геодетската дејност, сè додека трае притворот.

**Одлука за привремена суспензија**

**Член 133**

(1)Одлуката по предлог за привременото оддалечување (суспензија) од вршењето на геодетски работи во форма на решение се донесува во рок од 8 дена од денот на осознавањето на причините за изрекување на привремено оддалечување и истата е конечна.

(2)Решението за суспензија е конечно и извршно и против истото може да се поднесе тужба за поведување на управен спор пред надлежен суд во рок од 30 дена од денот на прием на решението.

(3)Одлуката за привремено суспензија од вршење на геодетските работи ќе се отповика веднаш штом ќе престанат причините кои ја иницирале.

(4)За одлуката за привремена суспензија од вршење на геодетските работи Дисциплинскиот совет го известува претседателот на Комората и директорот на Агенцијата.

**Последици од решението за привремена суспензија**

**Член 134**

Во случај на привремена суспензија од вршењето на геодетските работи овластениот геодетски субјект, односно овластениот геодет не смее да презема никакви службени дејствија. Сите дејствија кои се преземени од овластениот геодетски субјект, односно овластениот геодет кој е привремено суспендиран од вршењето на геодетските работи се ништовни.

**Дисциплински мерки**

**Член 135**

За сторена дисциплинска повреда спрема овластениот геодетски субјект, односно овластениот геодет во зависност од сторениот престап може да се изречат следниве дисциплински мерки:

- писмена опомена,

- јавна опомена,

- парична казна,

- привременото оддалечување (суспензија) од вршењето на геодетски работи и

-предлог за одземање на лиценцата за вршење геодетска дејност и/или одземање на овластување за вршење геодетски работи.

**Изрекување на писмена опомена или парична казна**

**Член 136**

(1)Дисциплинската мерка писмена опомена или парична казна во висина од 300 евра во денарска противвредност, за овластениот геодетски субјект ќе се изрече:
-за неистакнување на фирмата или нивно поставување спротивно на подзаконските акти или актите на Агенцијата,

-за неуредно чување на службените списи и податоци и

-за одбивање без оправдани причини, одложување или несовесно исполнување на обврските определени со законот, подзаконските акти и актите на Агенцијата и Комората.

(2)Дисциплинската мерка од ставот (1) на овој член за овластениот геодет ќе се изрече:

-за непочитување на Етичкиот кодекс и

-за однесување што го намалува угледот на геодетската професија,
-за непристоен однос кон службени или други лица со кои овластениот геодет презема дејствија во вршењето на геодетските работи.

**Изрекување на јавна опомена или парична казна**

**Член 137**

(1)Дисциплинската мерка јавна опомена или парична казна во висина од 1.000 евра во денарска противвредност, ќе се изрече:

- за овластен геодетски субјект за неуредно водење на деловодната книга;

- за овластениот геодет за работење под дејство на алкохол или наркотични средства;

(2)Изречената јавна опомена се објавува на огласната табла на Комората и на нејзината веб страна.

**Изрекување на парична казна**

**или привремено одземање на правото на вршење геодетските работи**

**Член 138**

(1)Дисциплинската мерка парична казна во висина од 1.500 до 2.000 евра во денарска противвредност или привремено одземање на правото на вршење на геодетските работи во траење од три до шест месеци, за овластениот геодетски субјект ќе се изрече:
-ако презема службено дејствие за работа за која според закон не е дозволена,

-за неводење евиденција за наплатен надомест, трошоци согласно со овој закон и подзаконските акти,

-за незаведување на предмет во деловодната книга,

-за наплата на надомест или трошоци спротивно на тарифата,

-за груба повреда на должното почитување спрема Агенцијата, како и на органите на Комората,

- за неплаќање или ненавремено плаќање на членарина,

- за застапување на политичко уверување во вршењето на геодетските работи и

-за предизвикување на материјална штета на странките.

(2) Дисциплинската мерка од ставот (1) на овој член за овластениот геодет ќе се изрече:

-за вршење занимање што не е во согласност со угледот, честа и независноста на овластениот геодет,

- за застапување на политичко уверување во вршењето на геодетските работи,

-за предизвикување на материјална штета на странките и

-за преземање геодетски работи кога постои конфликт на интереси и постојат причини за изземање на овластениот геодет.

**Предлог за одземање на лиценцата за вршење геодетски работи и/или**

**одземање на овластување за вршење на геодетски работи**

**Член 139**

(1)Дисциплинската мерка, предлог за одземање на лиценцата за вршење на геодетски работи за овластениот геодетски субјект, дисциплинскиот совет може да предложи на Агенцијата во случај :

-доколку работи во спротивност со законот и подзаконските прописи,

-изготви и предаде геодетски елаборат на Агенцијата со непостоечки или неточни податоци, без претходно извршен премер и увид на недвижностите на самото место;

-на лице кое не е вработено кај овластениот геодетски субјект или на вработен кој не ги исполнува пропишаните услови со закон, му дозволи, овозможи или наложи вршење на геодетски работи (теренски или канцелариски);

-доколку овластениот геодет кој е привремено суспендиран врши геодетските работи или на друг начин ја избегнува мерката за суспензија од вршење геодетски работи.

 (2)Дисциплинска мерка за одземање на овластување за вршење на геодетски работи, дисциплинскиот совет може да предложи на УО на Комората во случај:

-доколку не ги одржува исполнети условите за стекнување на овластување за вршење геодетски работи пропишани со закон и

-доколку работи во спротивност со законот и подзаконските прописи.

**Обврска за пријавување до надлежни органи**

**Член 140**

(1)Доколку во водење на дисциплинската постапка, дисциплинскиот совет стекне сознанија дека е извршено кривично дело за дејствијата за кои се води постапката, ќе поднесе пријава до надлежниот орган за постапување.

(2)На ист начин дисциплинскиот совет ќе постапи и ако има сознанија за корупција на овластен геодет.

**Застареност на дисциплинската постапка**

**Член 141**

(1)Поведувањето на дисциплинска постапка застарува во рок од три години од денот на сторувањето на повредата.

(2)Застареноста се прекинува со секое процесно дејствие што се презема заради поведување и водење на дисциплинска постапка.

(3)Застареноста на поведувањето настапува во секој случај кога ќе изминат шест години од денот на сторувањето.

**Одлуки во дисциплинска постапка**

**Член 142**

(1)Дисциплинските мерки против овластениот геодетски субјект односно овластениот геодет, ги изрекува Дисциплинскиот совет.

(2)Дисциплинскиот совет донесува:

-решение со кое се отфрла предлогот за поведување на дисциплинска постапка, доколку предлогот е недозволен, односно поднесен од неовластен подносител, ненавремен и непотполн,

- решение со кое овластениот геодетски субјект, одосно овластениот геодет се ослободува од одговорност дека сторил дисциплинска повреда и

- решение со кое овластениот геодетски субјект, односно овластениот геодет се огласува за виновен за сторена дисциплинска повреда и со кое му се изрекува соодветна дисциплинска мерка.

**Право на управен спор**

**Член 143**

Решението на дисциплинскиот совет со кое се изрекува дисциплинска мерка е конечно и извршно и против истото овластениот геодетски субјект односно овластениот геодет може да поднесе тужба за поведување на управен спор пред надлежен суд во рок од 30 дена од денот на прием на решението.

**Извршување на дисциплински одлуки**

**Член 144**

(1)Правосилната одлука донесена во дисциплинска постапка ја извршува претседателот на Комората, односно Агенцијата.

(2)Правосилната одлука за изрекување на дисциплинска мерка се доставува до овластениот геодетски субјект, односно овластениот геодет и Агенцијата.

**Извршување на парични казни**

**Член 145**

(1)Правосилната одлука за изречена парична казна има сила на извршна исправа. Средствата добиени со присилното извршување на дисциплинските одлуки се приход на Комората.

(2)Извршувањето на паричната казна врз основа на писмено барање на овластениот геодетски субјект и овластениот геодет, може да се определи во најмногу три еднакви месечни рати, што зависи од висината на изречената парична казнa.

(3)По барање од ставот (2) на овој член одлучува Претседателот на Комората со решение кое се доставува до овластениот геодетскиот субјект, односно овластениот геодет.

**Извршување на мерка одземање на лиценцата, односно одземање на овластување**

**Член 146**

(1)Правосилната одлука за изречената мерка одземање на лиценцата се извршува со бришење на овластениот геодетски субјект од Именикот на овластените геодетски субјекти на Агенцијата.

(2)Правосилната одлука за изречената мерка одземање на овластување за вршење на геодетски работи се извршува со бришење на овластениот геодет од Именикот на овластените геодети на Комората и одземање на печатот и легитимација.

(3)Печатот и легитимацијата од ставот (2) ги одзема и ги поништува Комората.

**Извршување на мерка привременото оддалечување (суспензија) од вршењето на геодетски работи**

**Член 147**

(1)Правосилната одлука за изрекување на мерката привременото оддалечување (суспензија) од вршењето на геодетски работи на овластениот геодетски субјект се извршува со запишување во Именикот на овластените геодетски субјекти кој го води Агенцијата.

(2)Правосилната одлука за изрекување на мерката привременото оддалечување (суспензија) од вршењето на геодетски работи на овластениот геодет се извршува со запишување во Именикот на овластените геодети кој го води Комората и со одземање на печатот и легитимацијата и нивно депонирање во Комората.

(3)Печатот и легитимацијата по истекот на времето на мерката привременото оддалечување (суспензија) од вршењето на геодетски работи му се враќаат на овластениот геодет што бил оддалечен од вршење на геодетските работи.

**Запишување на дисциплинските мерки**

**Член 148**

Во соодветниот именик се запишува конечното решение со кое е изречена дисциплинската мерка на овластениот геодетски субјект, односно овластениот геодет.

**IX.ПРЕКРШОЧНИ ОДРЕДБИ**

**КАЗНЕНИ ОДРЕДБИ**

**Член 149**

(1)Со глоба од 250 евра денарска противвредност ќе им се изрече на секретарот на Комисијата за полагање државен геодетски испит доколку дозволи да полага лице кое не ги исполнува пропишаните услови за полагање на испитот за стекнување на овластување за овластен геодет.

(2)Глоба во износ од 250 евра во денарска противвредност ќе му се изрече на кандидатот кој постапува спротивно на членот 78 од овој закон.

(3)Со глоба од 250 евра денарска ќе му се изрече за прекршок на физичко лице како член на испитна комисија од член 81 од Законот за геодетска дејност доколку се утврди дека ја спровеле постапката за полагање на испитот спротивно на законските и подзаконксите акти .

 **Надлежен орган и водење на прекршочна постапка**

**Член 150**

За прекршоците утврдени во овој закон, прекршочна постапка води и прекршочни санкции ги изрекува Агенцијата за катастар на недвижности согласно законските и подзаконските акти.

**X.ПРЕОДНИ И ЗАВРШНИ ОДРЕДБИ**

 **Член 151**

Започнатите постапки до започнување на примената на овој закон ќе завршат согласно со одредбите од прописите по кои започнале, освен доколку поинаку не е уредено со овој закон.

**Член 152**

(1)Овластените геодетски субјекти се должни во рок од три месеци од влегување во сила на овој закон, да поднесат барање до Агенцијата за усогласување на издадените лиценци согласно одредбите од овој закон.

(2)Агенцијата е должна по поднесените барања да изврши усогласување на лиценците во рок од шест месеци од влегување во сила на овој закон.

(3)Започнатите постапки за издавање на лиценца до започнување на примена на овој закон ќе завршат согласно одредбите од овој закон.

**Член 153**

(1)Овластените геодети се должни во рок од три месеци од влегување во сила на овој закон, да поднесат барање до Комората за усогласување на издадените овластувања согласно одредбите од овој закон.

(2)Овластените геодети кои се стекнале со овластување согласно условите кои биле пропишани со законот кој бил во сила во времето на стекнувањето, ќе се стекнат со овластување Б по овој закон.

(3)За стекнување на овластување А, потребно е да биде исполнет условот кој е пропишан со овој закон.

(4)Комората е должна по поднесените барања да изврши усогласување на овластувања во рок од шест месеци од влегување во сила на овој закон и да издаде геодетски легитимации на овластените геодети, стручниот геодетски соработник и геодетскот соработник.

(5)Започнатите постапки за издавање на овластување до започнување на примена на овој закон ќе завршат согласно одредбите од овој закон.

**Член 154**

(1)Агенцијата е должна од започнување на примена на овој закон да го предаде Именикот на овластените геодети на Комората заедно со целокупната архива на издадените овластувања во оригинал.

(2)Комората е должна од започнување на примена на овој закон да го предаде Именикот на трговци поединци овластени геодети и трговски друштва за геодетски работи на Агенцијата заедно со целокупната архива на издадените лиценци во оригинал.

**Член 155**

Комората и овластените геодетски субјекти се должни во рок од шест месеци од денот на влегувањето во сила на овој закон да го усогласат своето работење согласно одредбите од овој закон.

**Член 156**

Подзаконските прописи предвидени со овој закон, ке се донесат во рок од шест месеци од денот на влегувањето во сила на овој закон.

**Член 157**

Овој закон влегува во сила осмиот ден од денот на објавувањето во „Службен весник на Република Северна Македонија“, а ќе отпочне да се применува во рок од шест месеци од денот на влегувањето во сила.